**Nuklearna elektrana Tricastin** je nuklearna elektrana u Francuskoj, a nalazi se na rijeci Rhône između Valence (70 km uzvodno) i Avignona (65 km nizvodno). Nuklearna elektrana Tricastin je nalazi na području 4 općine (Saint-Paul-Trois-Châteaux, Pierrelatte, Bollène i Lapalud) i 4 francuska departmana (Drome, Vaucluse, Gard i Ardeche), na desnoj strani kanala Donzère – Mondragon (kanal rijeke Rhône). Nuklearna elektrana Tricastin je ujedno i dio jednog od najvećih nuklearnih postrojenja u svijetu, koje se nalazi na preko 600 hektara i upošljava oko 5 000 radnika, a obuhvaća slijedeće tvrtke:

* *Commissariat à l'énergie atomique (CEA) de Pierrelatte* (ispitivanje nuklearnog oružja),
* **Nuklearna elektrana Tricastin** snage 3 660 MW,
* *Comurhex* (postrojenje za dobivanje uranijevog heksafluorida),
* *Eurodif* (postrojenje za obogaćivanje uranija do 3,5%).

Nuklearni reaktori
------------------

Nuklearna elektrana Tricastin ima 4 tlačna reaktora PWR, svaki snage 915 MW (ukupno 3 660 MW), koji su se počeli graditi 1970-tih, a završeni ranih 1980-tih. Ti nuklearni reaktori proizvode oko 25 TWh električne energije, što je 6% potreba Francuske za električnom energijom. Treba napomenuti da oko dvije trećine te električne struje se vraća u postrojenje *Eurodif* za obogaćivanje uranija. Potrošeno nuklearno gorivo se željeznicom prevozi do nuklearnog postrojenja *COGEMA La Hague*, gdje se vrši dodatna obrada kako bi se dio vratio ponovno kao nuklearno gorivo.

Sigurnost nuklearne elektrane
-----------------------------

Ispitivanja su pokazala (2. srpnja 2004. izvedeno od strane *Autorité de sûreté nucléaire*) da u slučaju požara je potrebno 37 minuta da bi se odgovorilo na njega. 

Nakon poplave u Nuklearnoj elektrani Blayais 1999. vršena su dodatna istraživanja za obranu od poplave, zbog blizine kanala rijeke Rhône. 

Nakon toplotnog udara koji je zadesio Europu 2003. maksimalna temperatura vode u kanalu rijeke Rhône (27 ºC) je prešla dozvoljenu vrijednost i to oko 44 sata.

Nezgode u Nuklearnoj elektrani Tricastin
----------------------------------------

### Nezgode u NE Tricastin 2008.

7. srpnja 2008. iz nuklearne elektrane Tricastin je ispušteno oko 6 kubičnih metara tekućine koja sadrži uranij. 24. srpnja 2008. se dogodio ponovno kvar u Nuklearnoj elektrani Tricastin, oko 100 zaposlenika nuklearke bilo je izloženo radioaktivnim česticama. Radi se o četvrtoj nezgodi u dva tjedna. U oba slučaja francuske vlasti su nezgodu ocijenile na INES ljestvici s razinom 1. Zanimljivo je da sve dosadašnje nezgode u francuskoj javnosti i medijima ne izazivaju posebnu pozornost. Razlozi su možda činjenica da je nuklearna tehnologija jedna od najvažnijih francuskih izvoznih proizvoda, prije svega u Aziju i sjevernu Afriku, a drugi možda i to što se francuska voda za piće (*Evian*, *Vittel*, *Volvic*, *Perrier*) izvozi također ne samo širom Europe već u cijeli svijet.     

### Nezgoda u NE Tricastin 2010.

*Revue de la Presse* u kolovozu 2010. navodi da je francusko postrojenje za obogaćivanje uranija *Eurodif* nesrećom nekontroliranog ispuštanja radioaktivne tekućine u prirodu donijela štetu za enoturizam. Vinograde na lijepim brežuljcima u Tricastinu (Drôme) turisti izbjegavaju. Tricastinska poznata elitna vina se manje prodaju, mada je utvrđeno da loza nema radioaktivnih tragova. Zato će vinogradari 2011. etiketu *AOC Côteaux du Tricastin* zamijeniti s *AOC Crignan-Les Adhémar* obližnjeg sela.  

### Požar u NE Tricastin 2011.

U subotu 2. srpnja 2011. pojavio se požar u NE Tricastin. Operater elektrane EDF potvrdio je da se nezgoda dogodila na transformatoru koji se nalazi izvan nuklearnog dijela elektrane, ugašen je akcijom vatrogasne postrojbe i nije rezultirao niti zračenjem niti curenjem radioaktivnog materijala u okoliš. Eksplozija na transformatoru spomenuta u nekim medijima nije komentirana. Nije komentiran niti sam uzrok požara. Vatrogasci su pozvani odmah te je požar brzo doveden pod kontrolu i nitko nije ozlijeđen. EDF je dodao da nuklearni reaktor Tricastin 1 nije bio u radu u trenutku požara, jer se nalazio u redovnom godišnjem održavanju. Francusko Ministarstvo unutarnjih poslova potvrdilo je da nije bilo onečišćenja okoliša.

Slike
-----

* Rashladni tornjevi postrojenja za obogaćivanje uranija Eurodif.Rashladni tornjevi postrojenja za obogaćivanje uranija *Eurodif*.
* Rashladni toranj.Rashladni toranj.
* Pogled iz zraka na NE Tricastin.Pogled iz zraka na NE Tricastin.
* Kanal Donzère – Mondragon (kanal rijeke Rhône) uz NE Tricastin.Kanal Donzère – Mondragon (kanal rijeke Rhône) uz NE Tricastin.

Izvori
------

1. ↑  [*mrtav link*] Patrick Hemar: "Contrôle des installations nucléaires de base EDF – CNPE du Tricastin (INB n° 87/88) Inspection n° INS-2004-EDFTRI-0023 Lutte contre l'incendie", 2004. publisher = Autorité de sûreté nucléaire
2. ↑    "Rapport sur l'inondation du site du Blayais survenue le 27 décembre 1999", Institute for Nuclear Protection and Safety, published 2000.
3. ↑    "Dépassement de la température autorisée de rejet dans le canal de Donzère-Mondragon", 2003. publisher = Autorité de sûreté nucléaire,
4. ↑    Angelique Chrisafis: "River use banned after French uranium leak", publisher = The Guardian, 2008.
5. ↑   [", "Warning over French uranium leak", publisher = BBC News, 2008.
6. ↑   , "French workers contaminated by nuclear leak", publisher = New Zealand Herald, 2008.
7. ↑   , "Ponovno kvar u francuskoj nuklearki – 100 osoba lakše ozračeno", www.dw.de, 2008.
8. ↑   , "Renesansa atomske energije", www.dw.de, 2009.
9. ↑   , "Milenij obnovljivih energija", Ivo Derado, portal.connect.znanost.org, 2010.
10. ↑  [*mrtav link*], "Konkurentnost obnovljivih izvora energije nuklearnoj energiji u Hrvatskoj", Jelena Dasović, Građevinski fakultet u Zagrebu, www.unizg.hr, 2009.
11. ↑   Arhivirano 2011-09-15 na Wayback Machine-u, "Požar u NE Tricastin", Hrvatsko nuklearno društvo, www.nuklearno-drustvo.hr, 2011.

***Nuklearna elektrana Tricastin*** na Wikimedijinoj ostavi